Stafrænt sjónvarp á Íslandi

Fyrstu útsendingar á stafrænu sjónvarpi á Íslandi hófust árið 1998. Þann 2. september 2013 var slökkt á fyrstu hliðrænu sjónvarpssendunum á Íslandi. Það markaði byrjunina á því ferli að skipta frá hliðrænu yfir í stafrænt drefingarkerfi. Hliðrænar útsendingar á Íslandi voru lagðar niður 2. febrúar 2015 þegar slökkt var endanlega á hliðræna dreifikerfi RÚV.

RÚV og Vodafone unnu saman að uppbyggingu stafræns dreifingarkerfis. Vodafone rekur þetta kerfi í 15 ár frá fyrstu lokunum á hliðrænum sendingum. Til að ná útsendingunum þarf tæki sem getur skilið staðalinn DVB-T eða DVB-T2. 

 Innleiðing 
Þann 5. nóvember 2002 skipaði þáverandi samgönguráðherra Sturla Böðvarsson starfshóp til að gera tillögu um innleiðingu á stafrænu sjónvarpi á Íslandi. Þá var sett skilyrði um að stafrænar útsendingar næðu til 99,9% landsmanna. Árið 2003 gaf Samgönguráðuneytið út skýrslu um stöðu stafræns sjónvarps á Íslandi og hvernig skyldi fara að innleiðingu þess. Í henni var mælt með því að sameiginlegt stafrænt dreifingarkerfi yrði stofnað og að tryggt væri að allir aðilar hefðu jafnan aðgang að því. 

Í skýrslunni voru ýmsir valkostir skoðaðir og ákveðið var að hagkvæmasta leiðin til að dreifa stafrænu sjónvarpi var með jarðbundnu útsendingarkerfi byggt á staðlinum DVB-T.

 Áfangaskipting 
Verið er að slökkva á hliðrænum útsendingum í áföngum. Tímasetningar lokana er svona:
 Dagsetning Svæði 1. september 2013 Hlutar Norðurlands eystra og Vestfirða 1. febrúar 2014 Hlutar Austfirða 31. mars 2014 Vesturland, hlutar Austurlands 30. júní 2014 Suðurland, Vestmannaeyjar 30. september 2014 Akureyri og hlutar Norðurlands eystra 31. desember 2014 Höfuðborgarsvæðið, Reykjanesskagi og Vestfirðir

 Síðustu sendingar hliðræns sjónvarps 
Þann 2. febrúar 2015 var slökkt á hliðræna dreifikerfi RÚV á Vatnsenda og með því lauk hin upprunalega aðferð sjónvarpsútsendinga á Íslandi sem hafði verið síðan Sjónvarpið var sett á laggirnar 1966. Stafrænar sjónvarpsútsendingar ná til 99,9 % landsmanna og veitti í fyrsta sinn aðgang að einkareknum stöðum og fjölbreyttari efni fyrir marga íbúa landsbyggðarinnar. 

 Heimildir 

Flokkur:Sjónvarp á Íslandi